Saksa jaekett Lidl peaks Eestis esimesed poed lahti tegema järgmisel aastal (vähemalt nii Soome meediale mullu öeldi) ja selgunud on ka asukohad, kuhu kauplused tulevad.
Kogu kära keskel on Lidl vahepeal jõudnud valmis meisterdada eestikeelse kodulehe lidl.ee, mis annab veel kinnitust sellele, et odavpoeketil on Eestiga tõsised plaanid.
Kodulehel pole kaupluste ega nende avamiskuupäevade kohta uut infot, küll aga võib lugeda ettevõtte ajaloost ja eesmärkidest. “Odavpoeketina oleme lihtsad ja otsekohesed. Meie heade tulemuste aluseks on meie selged protsessid, mis omakorda panustavad meie jätkusuutlikku kasvu,” seisab ettevõtte tutvustuses.
Samuti leiab kodulehelt tööpakkumisi, näiteks otsib Lidl Eestisse saksa-eesti tõlki, turunduse projektijuhti ja personaliosakonda nooremvärbajat.